erhwenkuo/poetry-chinese-zhtw huggingface dataset:
壺中天・念奴嬌
作者：張紹文（宋）

丹臺仙伯，記蹤跡當年、瓊樓金闕。底事來遊人世界，為愛風雲水月。結屋南園，境隨人勝，不是溪山別。今朝初度，碧蓮千頃齊發。況是鴛侶新偕，鳳雛才長，占人間歡悅，且盡壺天終夕醉，聽取妙歌千闕。待得西風，鶚書飛上，更復青氈物。功成名遂，赤松還伴高潔。
沁園春
作者：張紹文（宋）

數遍時賢，誰似云溪，未老得閒。自抽身州縣，歸休舊隱，灰心名利，跳出塵寰。卸卻朝衣，笑拈拄杖，日在花陰竹徑間。身輕健，任高眠晏起，渴飲飢餐。垂弧猛省當年。且約住春風開壽筵。況園亭池館，新奇佳麗，弟兄子侄，歌笑團欒。綠鬢朱顏，綸巾羽扇，做個人間長壽仙。霞觴舉，願年年今日，長對南山。
八六子
作者：楊纘（宋）

怨殘紅。夜來無賴，雨催春去匆匆。但暗水、新流芳恨，蝶悽蜂慘，千林嫩綠迷空。那知國色還逢。柔弱華清扶倦，輕盈洛浦臨風。細認得凝妝，點脂勻粉，露蟬聳翠，蕊金團玉成叢。幾許悉隨笑解，一聲歌轉春融。眼朦朧。憑闌干、半醒醉中。
一枝春
作者：楊纘（宋）

竹爆驚春，競喧填、夜起千門簫鼓。流蘇帳暖，翠鼎緩騰香霧。停杯未舉。奈剛要、送年新句。應自有、歌字清圓，未誇上林鶯語。從他歲窮日暮。縱閒愁、怎減劉郎風度。屠蘇辦了，迤邐柳欺梅妒。宮壺未曉，早驕馬、繡車盈路。還又把、月夜花朝，自今細數。
被花惱
作者：楊纘（宋）

疏疏宿雨釀寒輕，簾幕靜垂清曉。寶鴨微溫瑞煙少。簷聲不動，春禽對語，夢怯頻驚覺。敧珀枕，倚銀床，半窗花影明東照。惆悵夜來風，生怕嬌香混瑤草。披衣便起，小徑迴廊，處處多行到。正千紅萬紫競芳妍，又還似、年時被花惱。驀忽地，省得而今雙鬢老。
瑞鷓鴣
作者：史鑄（宋）

底事秋英色壓黃。喜行春令惜紅妝。謝天分付千年品，特地攙先九日香。陶令駭觀須把酒，崔生瞥見誤成章。蜂情蝶思兼迷了，採蕊還如媚景忙。
戀繡衾
作者：林洪（宋）

冰肌生怕雪未禁。翠屏前、短瓶滿簪。真個是、疏枝瘦，認花兒、不要浪吟。等閒蜂蝶都休惹，暗香來、時借水沉。既得個、廝偎伴，任風霜、儘自放心。
點絳唇
作者：吳大有（宋）

江上旗亭，送君還是逢君處。酒闌呼渡。雲壓沙鷗暮。漠漠蕭蕭，香凍梨花雨。添愁緒。斷腸柔櫓。相逐寒潮去。
浪淘沙
作者：金淑柔（宋）

雨溜和風鈴。滴滴丁丁。釀成一枕別離情。可惜當年陶學士，孤負郵亭。邊雁帶秋聲。音信難憑。花須偷數卜歸程。料得到家秋正晚，菊滿寒城。
沁園春
作者：陳人傑（宋）

不恨窮途，所恨吾生，不見古人。似道傍郭泰，品題季偉，舟中謝尚，賞認袁宏。又似元之，與蘇和仲，汲引孫子晁李秦。今安在，但高風凜凜，墳草青青。江東無我無卿。政自要胸中分渭涇。嘆今人榮貴，祗修邊幅，斯文寂寞，終欠宗盟。面蹉長江，目迷東野，卻笑韓公接後生。知音者，恨黃金難鑄，清淚如傾。
沁園春
作者：陳人傑（宋）

我夢登天，盡把不平，問之化工。似桂花開日，秋高露冷，梅花開日，歲老霜濃。如此清標，依然香性，長在淒涼索寞中。何為者，祗紛紛桃李，占斷春風。一時列鼎分封。豈猿臂將軍無寸功。想世間成敗，不關工拙，男兒濟否，只聲遭逢。天曰果然，事皆偶爾，鑿井得銅奴得翁。君歸去，但力行好事，休問窮通。
沁園春
作者：陳人傑（宋）

春為誰來，誰遣之歸，挽之不還。縱小桃穠李，大都寂寞，紫薇紅藥，未到闌珊。畢竟須歸，何妨小駐，容我一尊煙雨間。春無語，只遊絲舞蝶，懶上杯盤。故園。風物班班。奈聲利羈留身未閒。望歸鴻影盡，白雲萬里，啼鵑聲切，落日千山。春卻笑人，年來何事，要得一歸如許難。君知否，百八盤世路，盡在長安。
沁園春
作者：陳人傑（宋）

太歲茫茫，猶有歸時，我胡不歸。為桂枝關約，十年闕下，梅花夢想，半夜天涯。婪尾三杯，膠牙一標，節物依然心事非。長安市，只喧喧簫鼓，催老男兒。篝燈自理征衣。正歷亂愁腸千萬絲。想椒盤寂寞，空傳舊頌，桃符冷落，誰撰新詩。世事乾忙，人生寡遂，何限春風拋路歧。身安處，且開眉一笑，何以家為。
沁園春
作者：陳人傑（宋）

為問杜鵑，抵死催歸，汝胡不歸。似遼東白鶴，尚尋華表，海中玄鳥，猶記烏衣。吳蜀非遙，羽毛自好，合趁東風飛向西。何為者，卻身羈荒樹，血灑芳枝。興亡常事休悲。算人世榮華都幾時。看錦江好在，臥龍已矣，玉山無恙，躍馬何之。不解自寬，徒然相勸，我輩行藏君豈知。閩山路，待封侯事了，歸去非遲。
沁園春
作者：陳人傑（宋）

春事方濃，寂寞此君，誰相品題。到僝桃僽李，鳩邊雨急，埋薇瘞藥，燕外泥肥。鳥影舒炎，黃埃漲暑，又過綠陰青子時。夫然後，向猷家載酒，詡室題詩。風標如此清奇。嘆世俗炎涼真可悲。看眼空凡木，雲霄直上，心交古幹，霜雪相依。彈壓溪山，留連風月，紅紫紛紛誰似之。人間世，這澹中風味，兒輩爭知。
沁園春
作者：陳人傑（宋）

詩不窮人，人道得詩，勝如得官。有山川草木，縱橫紙上，蟲魚鳥獸，飛動毫端。水到渠成，風來帆速，廿四中書考不難。惟詩也，是乾坤清氣，造物須慳。金張許史渾閒。未必有功名久後看。算南朝將相，到今幾姓，西湖名勝，只說孤山。象笏堆床，蟬冠滿座，無此新詩傳世間。杜陵老，向年時也自，井凍衣寒。
沁園春
作者：陳人傑（宋）

記上層樓，與岳陽樓，釃酒賦詩。望長山遠水，荊州形勝，夕陽枯木，六代興衰。扶起仲謀，喚回玄德，笑殺景升豚犬兒。歸來也，對西湖嘆息，是夢耶非。諸君傅粉塗脂。問南北戰爭都不知。恨孤山霜重，梅凋老葉，平堤雨急，柳泣殘絲。玉壘勝煙，珠淮飛浪，萬里腥風吹鼓鼙。原夫輩，算事今如此，安用毛錐。
沁園春
作者：陳人傑（宋）

誰使神州，百年陸沉，青氈未還。悵晨星殘月，北州豪傑，西風斜日，東帝江山。劉表坐談，深源輕進，機會失之彈指間。傷心事，是年年冰合，在在風寒。說和說戰都難。算未必江沱堪宴安。嘆封侯心在，鱣鯨失水，平戎策就，虎豹當關。渠自無謀，事猶可做，更剔殘燈抽劍看。麒麟閣，豈中興人物，不畫儒冠。
沁園春
作者：陳人傑（宋）

落日都門，買得扁舟，乘興而東。正苕川半夜，月寒似水，蘋洲一路，秋老多風。攜妓溪山，尋春歲月，往事黃粱昨夢中。高樓上，問何人懷古，湖海元龍。諸君解後相逢。更休問奚奴金錯空。向瑣窗看鏡，鬢無霜白，玉舠揮酒，臉有潮紅。蓴美鱸肥，橙香蟹壯，風味不如歸興濃。明朝去，有西門一水，直與天通。
沁園春
作者：陳人傑（宋）

此去長安，說似交遊，我來自東。向蒹葭極浦，吟篷泊雨，梧桐孤店，醉幘敧風。青市生涯，白洲活計，都在水鄉魚稻中。郵亭上，俯清流長嘯，驚起虯龍。霅山面面迎逢。便回首舊遊雲水空。有連天秋草，寒煙借碧，滿城霜葉，落照爭紅。六代蜂窠，七賢蝶夢，勾引客愁如酒濃。人間世，只醉鄉堪向，休問窮通。
沁園春
作者：陳人傑（宋）

草滿姑蘇，問訊夫差，今安在哉。望虎丘蒼莽，愁隨月上，蠡湖浩渺，興逐潮來。自古男兒，可人心事，惆悵要離招不回。離之後，似舞陽幾個，成甚人才。西風斜照徘徊。比舊日江南尤可哀。嘆茫茫馬腹，黃塵如許，紛紛牛背，青眼難開。應物香銷，樂天句杳，無限風情成死灰。都休問，向客邊解後，祗好拈杯。
沁園春
作者：陳人傑（宋）

日薄風獰，萬里空江，隱隱有聲。旋千旗萬棹，一時東指，青山斷處，白浪成層。漸近漸高，可驚可喜，欻作雪峰樓外橫。教人訝，是鯨掀鰲抃，蛟鬥龍爭。屬鏤忠恨騰騰。要句踐城臺都蕩平。奈岸身不動，潮頭自落，又如飛劍，斫倒鼉城。若到夜深，更和月看，組練分明十萬兵。尤奇特，有稼軒一曲，真野狐精。
沁園春
作者：陳人傑（宋）

把酒西湖，花月三年，不見家山。想荊州座上，消磨歲月，唐風集裡，收卷波瀾。鶴邑朝帆，鱸鄉夕棹，來往菰蒲何處間。應思我，似騎驢杜甫，長在長安。相逢依舊開顏。聽玉屑霏霏當暑寒。笑髯生如許，尚誇年少，心忙未了，浪說身閒。塵夢無憑，菟裘堪老，付子聲名吾欲還。斜陽外，把平生心事，同倚闌干。
沁園春
作者：陳人傑（宋）

過了梅花，縱有春風，不如早還。正燕泥日暖，草綿別路，鶯朝煙澹，柳拂徵鞍。黎嶺天高，建溪雷吼，歸好不知行路難。龜山下，漸青梅初熟，盧橘猶酸。名場老我閒關。分歲晚誅茅湖上山。嘆龍舒君去，尚留破硯，魚軒人老，長把連環。鏡影霜侵，衣痕塵暗，贏得狂名傳世間。君歸日，見家林舊竹，為報平安。
沁園春
作者：陳人傑（宋）

斗酒津亭，方送月薌，夫君又行。正夕陽枯木，低迴徵路，寒煙衰草，迤邐離情。京洛風塵，吳興山水，等是東西南北人。思君處，只梅花解後，心目開明。江湖夜雨青燈。曾說盡百年閒廢興。嘆屠龍事業，依然汗漫，歌魚歲月，政爾崢嶸。但使豫州，堪容玄德，何必區區依景升。需時耳，算不應長是，豎子成名。
沁園春
作者：陳人傑（宋）

塞外江山，如此蕭條，可堪別離。縱虹橋煙浪，要君懷古，鳳城風雨，奈我相思。玉繭揮詩，金鯨瀉酒，件件清狂分付誰。長安市，有幾多心事，歲老相期。春風漸到梅枝。算我輩榮枯應似之。莫提攜劍鋏，悲歌一曲，摩挲髀肉，清淚雙垂。話到辛酸，居然慷慨，躍馬歲年心自知。君行矣，有廣平東閣，堪著男兒。
沁園春
作者：陳人傑（宋）

未省吾生，石室雲林，金門玉堂。但呂公來說，風神清怪，甘公來說，壽祿高強。果若人言，自應年少，曳紫鳴珂遊帝鄉。何為者，更風塵牢落，歧路回皇。替人縫嫁衣裳。奈未遇良媒空自傷。豈平生猶欠，陰功活蟻，從前未卜，吉地眠羊。歲晏何如，時來便做，但恐鬢毛容易霜。今休問，且揆予初度，滿引金觴。
沁園春
作者：陳人傑（宋）

五彩雲中，群玉峰頭，是吾故鄉。為瑤池侍宴，偶違酒令，玉皇降敕，謫作詩狂。檜柏風姿，山林氣象，未到中年先老蒼。西湖路，盡留連光景，傲睨冰霜。東窗。翦燭焚香。剩滿引梅花進壽觴。夢群仙相慶，烹炮麟鳳，十洲同往，驂翳鸞凰。約向人間，盡償吟債，依舊乘風來帝旁。如今未，且百年管領，橘綠橙黃。
沁園春
作者：陳人傑（宋）

如此男兒，可是疏狂，才大興濃。看曹瞞事業，雀臺夜月，建封氣概，燕子春風。叱吒生雷，肝腸似石，才到尊前都不同。人間世，只嬋娟一劍，磨盡英雄。半生書劍無功。漫贏得閒情如二公。向紫雲歌畔，玉舠最滿，紅桃笑裡，金錯長空。駝陌三年，牛腰幾束，半在蘭香巾笥中。君知否，是揚州景物，消得司封。
沁園春
作者：陳人傑（宋）

世路如秋，萬里蕭條，君何所之。想鱸鄉煙水，尚堪垂釣，虎丘泉石，儘可題詩。橙弄霜黃，蘆飄雪白，何處西風無酒旗。經行地，有會心之事，好吐胸奇。一邱封了要離。問世上男兒今有誰。但一尊相屬，居然感慨，扁舟獨往，可是嶔崎。齊邸歌魚，揚州跨鶴，風味淺深君自知。匆匆去，算梅邊春動，又是歸期。
沁園春
作者：陳人傑（宋）

撫劍悲歌，縱有杜康，可能解憂。為脩名不立，此身易老，古心自許，與世多尤。平子詩中，庾生賦裡，滿目江山無限愁。關情處，是聞雞半夜，擊楫中流。澹煙衰草連秋。聽鳴鴂聲聲相應酬。嘆霸才重耳，泥塗在楚，雄心元德，歲月依劉。夢落蓴邊，神遊菊外，已分他年專一丘。長安道，且身如王粲，時復登樓。
沁園春
作者：陳人傑（宋）

我自無憂，何用攢眉，今憂古憂。嘆風寒楚蜀，百年受病，江分南北，千載歸尤。洛下銅駝，昭陵石馬，物不自愁人替愁。興亡事，向西風把劍，清淚雙流。邊頭。依舊防秋。問諸將君恩酬未酬。悵書生浪說，皇王帝霸，功名已屬，韓嶽張劉。不許請纓，猶堪草檄，誰肯種瓜歸故邱。江中蜃，識平生許事，吐氣成樓。
沁園春
作者：陳人傑（宋）

盡典春衣，換酒津亭，送君此行。嘆清朝有道，何曾逐客，有司議法，忍及書生。歸去來兮，噫其甚矣，見說江濤也不平。君之友，豈都無義士，剖膽相明。挑詩行李如冰。正趁得越山桃李春。把從前豪舉，著些老氣，不應造物，到底無情。雁蕩煙霞，鳳城風雨，兩地相思魂夢清。重來否，算海波未窄，猶可騎鯨。
沁園春
作者：陳人傑（宋）

南北戰爭，惟有西湖，長如太平。看高樓倚郭，雲邊矗棟，小亭連苑，波上飛甍。太守風流，遊人歡暢，氣象邇來都斬新。鞦韆外，剩釵駢玉燕，酒列金鯨。人生。樂事良辰。況鶯燕聲中長是晴。正風嘶寶馬，軟紅不動，煙分彩鷁，澄碧無聲。倚柳分題，藉花傳令，滿眼繁華無限情。誰知道，有種梅處士，貧裡看春。
沁園春
作者：陳人傑（宋）

萬法皆空，空即是空，佛安在哉。有云名妙淨，可遮熱惱，海名圓覺，堪洗塵埃。翠竹真如，黃花般若，心上種來心上開。教參熟，是菩提無樹，明鏡非臺。偷閒來此徘徊。把人世黃粱都喚回。算五陵豪客，百年榮貴，何如衲子，一缽生涯。俯仰溪山，婆娑松檜，兩腋清風茶一杯。拿舟去，更掃塵東壁，聊記曾來。
沁園春
作者：陳人傑（宋）

懶學馮君，彈鋏歌魚，如今五年。為西湖西子，費人料理，東林東老，特地留連。坐注蟲魚，行吟雌霓，竟負逍遙第一篇。過從少，但赤髭白足，時復談禪。倚門白水平田。看數點青山無盡天。嘆春風心事，已成待兔，夕陽時節，又聽啼鵑。如此淒涼，若為排遣，不是詩邊即酒邊。中宵夢，有逋梅吹雪，坡柳搖煙。
沁園春
作者：陳人傑（宋）

雲錦亭西，記與詩人，拍浮酒船。看洛川妃子，錦衾照水，漢皋遊女，玉佩搖煙。秋老芳心，波空豔質，惟見寒霜凋碧圓。爭知道，有西湖五月，長在尊前。素紈紅障相鮮。更澹靜一枝真葉仙。向風軒搖動，但無香耳，蓼叢掩映，自是天然。猊背生煙，蠟心吐月，贏得吳娃歌採蓮。陳公子，似日休鍾愛，興滿吟邊。
沁園春
作者：陳人傑（宋）

易得仲宣，難得世間，有劉景升。嘆男兒未到，鳴珂謁帝，此身那免，彈鋏依人。橘自盈洲，蕕難共器，一榻相看如越秦。元龍者，獨門前有客，胸次無塵。君今重蒞詩盟。載弄玉飛瓊車後行。過鴟夷西子，曾遊處所，水雲應喜，重見娉婷。張禹堂深，馬融帳暖，吟罷不妨絲竹聲。松江上，約扁舟棹雪，同看梅春。
沁園春
作者：陳人傑（宋）

道骨仙風，自天上來，月潭主人。把玉清寶印，按行川嶽，神霄鐵尺，鞭叱雷霆。雨部收晴，日君騰照，一寸靈章飛杳冥。幡旗外，覺陰風肅肅，奔走神兵。登壇瀝酒刑牲。有法饌如山飽萬靈。想乖龍驚起，碧潭無底，妖蟆戮盡，珪月長明。行比旌陽，功高李靖，玉府丹臺登姓名。平生志，合為霖為雨，大慰蒼生。
沁園春
作者：陳人傑（宋）

禁鼓蓬蓬，忙殺公侯，穴城影中。正花前豪士，宿酲未解，松間逋客，清夢才濃。龍尾危機，犀圍長物，何必飛書交子公。人間世，只閒之一字，受用無窮。主人窗戶玲瓏。悟富貴榮華回首空。向竹梧側畔，聚先秦錄，蘭蓀裡許，吟晚唐風。琴外鴻歸，棋邊鷺靜，天把一丘榮此翁。孫劉輩，枉百年爭戰，一昧雌雄。
浣溪紗・浣溪沙
作者：毛珝（宋）

綠玉枝頭一粟黃。碧紗帳裡夢魂香。曉風和月步新涼。吟倚畫欄懷李賀，笑持玉斧恨吳剛。素娥不嫁為誰妝。
踏莎行
作者：毛珝（宋）

顧曲多情，尋芳未老。一庭風月知音少。夢隨蝶去恨牆高，醉聽鶯語嫌籠小。紅燭呼盧，黃金買笑。彈絲踮屣長安道。彩箋拈起錦囊花，綠窗留得羅裙草。
摸魚兒
作者：張矩（宋）

又吳塵、暗斑吟袖，西湖深處能浣。晴雲片片平波影，飛趁棹歌聲遠。回首喚。彷彿記、春風共載斜陽岸。輕攜分短。悵柳密藏橋，煙濃斷徑，隔水語音換。思量遍。前度高陽酒伴。離蹤悲事何限。雙峰塔露書空穎，情共暮鴉盤轉。歸興懶。悄不似、留眠水國蓮香畔。燈簾暈滿。正蠹帙逢迎，沈煤半冷，風雨閉宵館。
應天長
作者：張矩（宋）

曙林帶暝，晴靄弄霏，鶯花未認遊客。草色舊迎雕輦，蒙茸暗香陌。鞦韆架，閒曉索。正露洗、繡鴛痕窄。費人省，隔夜濃歡，酲處先覺。重過湧金樓，畫舫紅旌，催向段橋泊。又怕晚天無準，東風妒芳約。垂楊岸，今勝昨。水院近、佔先春酌。恁時候，不道歸來，香斷燈落。
應天長
作者：張矩（宋）

候蛩探暝，書雁寄寒，西風暗剪綃織。報道鳳城催鑰，笙歌散無跡。冰輪駕，天緯逼。漸款引、素娥遊歷。夜妝靚，獨展菱花，淡絢秋色。人在湧金樓，漏迥繩低，光重袖香滴。笑語又驚棲鵲，南飛傍林闃。孤山影，波共碧。向此際、隱逋如識。夢仙遊，倚遍霓裳，何處聞笛。
應天長
作者：張矩（宋）

甃澌冱曉，篙水漲漪，孤山漸捲雲簇。又見岸容舒臘，菱花照新沐。橫斜樹，香未北。倩點綴、數梢疏玉。斷腸處，日影輕消，休怨霜竹。簾上湧金樓，酒灩酥融，金縷試春曲，最好半殘鳷鵲，登臨快心目。瑤臺夢，春未足。更看取、灑窗填屋。灞橋外，柳下吟鞭，歸趁遊燭。
應天長
作者：張矩（宋）

磬圓樹杪，舟亂柳津，斜陽又滿東角。可是暮情堪剪，平分付煙郭。西風影，吹易薄。認滿眼、脆紅先落。算惟有，塔起金輪，千載如昨。誰信湧金樓，此際憑闌，人共楚天約。準擬換樽陪月，繒空卷塵幕。飛鴻倦，低未泊。鬥倒指、數來還錯。笑聲裡，立盡黃昏，剛道秋惡。
應天長
作者：張矩（宋）

換橋度舫，添柳護堤，坡仙題欠今續。四面水窗如染，香波釀春曲。田田處，成暗綠。正萬羽、背風斜矗。亂鷗去，不信雙鴛，午睡猶熟。還記湧金樓，共撫雕闌，低度浣沙曲。自與故人輕別，榮枯換涼燠。亭亭影，驚豔目。忍到手、又成輕觸。悄無語，獨拈花須，心事曾卜。
應天長
作者：張矩（宋）

岸容浣錦，波影墮紅，纖鱗巧避鳧唼。禹浪未成頭角，吞舟膽猶怯。湖山外，江海匝。怕自有、暗泉流接。楚天遠，尺素無期，枉誤停楫。四望湧金樓，帶草帟煙，縹緲際城堞。漸見暮榔敲月，輕舫亂如葉。濠梁興，歸未愜。記舊伴、袖攜留摺。指魚水，總是心期，休怨三疊。
應天長
作者：張矩（宋）

翠屏對晚，鳥榜佔堤，鐘聲又斂春色。幾度半空敲月，山南應山北。歡娛地，空浪跡。謾記省、五更聞得。洞天曉，夾柳橋疏，穩縱香勒。前度湧金樓，笑傲東風，鷗鷺半相識。暗數院僧歸盡，長虹臥深碧。花間恨，猶記憶。正素手、暗攜輕拆。夜深後，不道人來，燈細窗隙。
應天長
作者：張矩（宋）

翠迷倦舞，紅駐老妝，流鶯怕與春別。過了禁菸寒食，東風顫環鐵。遊人恨，柔帶結。更喚醒、羽喉宮舌。畫橋遠，不認綿蠻，晚棹空歇。爭似湧金樓，燕燕歸來，鉤轉暮簾揭。對語畫梁訊息，香泥砌花屑。昆明事，休更說。費夢繞、建章宮闕。曉啼處，穩擊金狨，雙燈籠月。
應天長
作者：張矩（宋）

桂輪逼採，菱沼漾金，潛虯暗動鮫室。水路乍疑霜雪，明眸洗春色。年時事，還記憶。對萬頃，葑痕龜坼。舊遊處，不認三潭，此際曾識。今度湧金樓，素練縈窗，頻照庾侯席。自與影娥人約，移舟弄空碧。宵風悄，籤漏滴。早未許、睡魂相覓。有時恨，月被雲妨，天也拚得。
應天長
作者：張矩（宋）

暮屏翠冷，秋樹赭疏，雙峰對起南北。好與霽天相接，浮圖現西極。苕嶢處，雲共碧。漫費盡、少年遊屐。故鄉近，一望空遙，水斷煙隔。閒憑湧金樓，瀲灩波心，如洗夢淹筆。喚醒睡龍蒼角，盤空壯商翼。西湖路，成倦客。待倩寫、素縑千尺。便歸去，酒底花邊，猶自看得。
梅子黃時雨
作者：張矩（宋）

雲宿江樓，愛留人夜語，頻斷燈炷。奈倦情如醉，黑甜清午。謾道迎薰何曾是，簟紋成浪衣成雨。茶甌注。新期竹院，殘夢蓮渚。應誤。重簾悽佇。記並刀剪翠，秋扇留句。信那回輕道，而今歸否。十二曲闌隨意憑，楚天不放斜陽暮。沉吟處。池草暗喧蛙鼓。
七娘子
作者：吳申（宋）

君家諸子燕山盛。去年兩見門弧慶。銀蠟燒花，寶香薰燼。晬盤珠玉還相映。耳邊好語憑君聽。此兒不與群兒並。右執金戈，左持金印。功名當似王文正。
沁園春
作者：姚勉（宋）

錦水雙龍，鞭風駕霆，來遊璧池。有一龍躍出，精神電燁，一龍戰退，鱗甲天飛。一樣軒拿，殊途升蟄，造化真同戲小兒。時人眼，總羨他騰踏，笑我卑棲。促裝且恁西歸。信自古功名各有時。但而今莫問，誰強誰弱，只爭些時節，來速來遲。無地樓臺，有官鼎鼐，命到亨通事事宜。三年裡，看龍頭獨露，雁塔同題。
賀新郎
作者：姚勉（宋）

劍吼蛟龍怒。問蒼天、功名兩字，幾時分付。生個英雄為世用，須早青雲得路。卻底事、知音未遇。兩度入天飛折翼，謾教人、欲嘆儒冠誤。竟不曉，是何故。休休天也無憑據。有如椽健筆，蟾宮須還高步。若使長材終困躓，社稷誰教扶助。信淺水、留龍不住。萬頃洪流通大海，向波濤、闊處興雲霧。須通道，這回做。
賀新郎
作者：姚勉（宋）

長嘯山中臥。嘆從前、二十年來，因循空過。自是惺惺並了了，奈這五行尚左。遇好事、許多磨挫。浩蕩醉鄉狂莫檢，算傍人、笑得唇焦破。誰通道，只恁麼。從今牢把江湖柁。要做些勳業，歸來則個。不見彭餘朱李輩，總是白身人作。震耀得、聲名許大。萬一老天青眼顧，又何難、印佩黃金顆。時來到，也還我。
霜天曉角
作者：姚勉（宋）

秋懷軒豁。痛飲天機發。世界只如掌大，算只有、醉鄉闊。煙抹。山態活。雨晴波面滑。艇子慢搖歸去，莫攪碎、一湖月。
沁園春
作者：姚勉（宋）

一部周官，學問淵源，山齋得來。最雄姿直氣，不塗脂粉，仙風道骨，不涴塵埃。萬里青雲，相期闊步，底事向天門折翼回。君知否，這白衣御史，卿相胚胎。時人休用驚猜。機會到功名節節催。看蒲質易凋，何如松茂，菊花已老，須是梅開。萬事何難，時來得做，且信天工次第排。從今去，願徑遊璧水，直上蘭臺。
賀新郎
作者：姚勉（宋）

月轉宮牆曲。六更殘、鑰魚聲亮，紛紛袍鵠。黼坐臨軒清蹕奏，天仗綴行森肅。望五色、雲浮黃屋。三策忠嘉親賜擢，動龍顏、人立班頭玉，臚首唱，眾心服。殿頭賜宴宮花簇。寫新詩、金箋競進，繡床爭蹙。御渥新沾催進謝，一點恩袍先綠。歸袖惹、天香芬馥。玉勒金韉迎夾路，九街人、盡道蒼生福。爭擁入，狀元局。
沁園春
作者：姚勉（宋）

憶昔東坡，秀奪眉山，生丙子年。蓋丙離子坎，四方中氣，宜當此歲，間出英賢。河嶽重靈，星辰再孕，來自赤城中洞天。新秋霽，萃一襟爽氣，風露澄鮮。玉階同聽臚傳。伴寶馬如龍絲嫋鞭。正椿庭未老，同躋榮路，萼樓爭耀，相照魁躔。即似坡公，金蓮夜對，身作玉堂雲霧仙。憐同歲，但乞如夢得，分買山錢。
賀新郎
作者：姚勉（宋）

唱徹陽關調。伴行人、梅拂徵鞍，曉霜寒峭。金甲雕戈開玉帳，尊俎風流談笑。看策馬、從容江表。自是藥階苔砌客，卷經綸、且泛芙蓉沼。襟量闊，江面小。允文事業從容了。要岷峨人物，後先相照。見說君王曾有問，似此人才多少。便咫尺、雲霄清要。四世三公氈復舊，況蜀珍、先已登廊廟。但側耳，聽新詔。
念奴嬌
作者：姚勉（宋）

雕裘夜冷，怪地爐煨酒，經時難熱。曉起盤風天舞絮，拍手兒童歡悅。客裡新吟，天葩翦巧，思與梅爭發。使君屬和，雪花同是三絕。未說賦就梁園，陽春拍調，壓倒唐元白。早晚聯鑣花底去，共看朝霞銀闕。朝退歸來，清虛堂裡，醉灑淋漓墨。而今且對，聚星堂上賓客。
沁園春
作者：姚勉（宋）

四海中間，第一清流，惟有可齋。看平生踐履，真如冰玉，雄文光焰，不涴塵埃。元祐諸賢，紛紛臺省，惟有景仁招不來。狂瀾倒，獨中流砥柱，屹立崔嵬。掛冠有請高哉。但清廟正需樑棟材。便撐舟野水，出航巨海，有官鼎鼐，無地樓臺。制菊齡高，看萸人健，萬頃秋江入壽杯。經綸了，卻馭風騎氣，閬苑蓬萊。
滿江紅
作者：姚勉（宋）

仙苑蟠桃，恰則是、而今初熟。王母遣、飛瓊捧獻，絳金紅玉。笑把九霞鸞鳳斝，滿斟七寶蒲萄醁。為長庚、此日自天來，殷勤祝。仙子唱，長生曲。仙客獻，長生籙。活千人鄧禹，陰功俱足。五鶚即齊公府剡，萬羊自有中書祿。更從頭、安享八千年，人間福。
沁園春
作者：姚勉（宋）

梅笑東風，只兩日間，又新歲華。有玉龜阿母，獻三蟠實，蕊宮仙子，飛七香車。春滿蝦簾，雪晴鴛瓦，窗戶非煙籠翠紗。萱堂上，看衣翻戲彩，觴捧流霞。君家。元是仙家。幾度看菖蒲九節花。來劍池丹井，平分風月，一溪流水，猶泛胡麻。壽慶千秋，榮封兩國，綠鬢猶深楊柳鴉。長生藥，在蓬萊頂上，不必丹砂。
水調歌頭
作者：姚勉（宋）

桃李河陽縣，春又到花枝。先庚三日，鰲山晴雪放燈時。金宿爭華玉婺，來入仙閨清夢，光動繡湖西。人物東都令，句法晚唐詩。兩年春，三種異，十般奇。朝天近也，紫泥催起舄鳧飛。總羨童顏綠髮，榮綰金魚玉帶，日侍赭黃衣。來歲傳柑宴，人在賞花池。
水調歌頭
作者：姚勉（宋）

微雪弄新霽，寒月上初弦。長庚入夢，間生採石錦袍仙。分得天孫雲織，掣斷麒麟金鎖，來自玉皇前。丹井憑泥軾，風月興無邊。詔書來，催入覲，佔春先。柳邊花底，細騶輦路驟鳴鞭。榮侍金鑾殿上，更向沉香亭北，半醉拂華箋。來歲今朝裡，人在八花磚。
滿江紅
作者：姚勉（宋）

萬里西風，吹送到、五雲鸞紙。□催促、文章太守，入朝花底。清節高橫秋一片，仁風散作春千里。漾恩波、溶泳錦江中，深如水。難臥轍，留行李。但側聽，星辰履。看麒麟案側，即催榮侍。紅藥香中翻詔草，紫薇影畔裁詩綺。更宸旒、已自覆公名，金甌裡。
沁園春
作者：姚勉（宋）

萬里清風，吹送錦帆，入南浦雲。看拂天旌旆，攀留不住，迷津舸艦，歌舞相迎。二許家聲，三洪地望，今代風流第一人。蜚英早，合詞林視草，書閣翻芸。飛芻遠餉三軍。特借作紅蓮入幕賓。把西山暮雨，暫時收卷，荷山明月，小試平分。甦醒枯魚，剔除深蠹，個是人間有腳春。難淹久，看詔催入侍，香案麒麟。
水龍吟
作者：姚勉（宋）

芰荷香雨初收，竹風槐日涼清曉。年年祝壽，今年不比，常年時候。教子收功，五雲金殿，初承親詔。早臚傳三日，壽稱千歲，多應是、如公少。遙想壽椿堂上，飲霞觴、捧孫微笑。已見兒榮，更看孫貴，茅分蒲召。上第歸來，綵衣掛綠，蘭階生耀。九霄中、一點光明，壽星高照。
沁園春
作者：姚勉（宋）

一葉新涼，又是西風，吹轉素商。攬玉壺英氣，鍾為人物，銀河精采，融作文章。司巧天公，攙先七夕，分付天孫雲錦裳。騎龍鳳，自九霄飛至，萬丈光芒。早年奏賦長楊。飽挹盡瀛洲風露香。問石渠天祿，借將班馬，荷山錦水，暫作龔黃。藥省春風，薇垣夜月，合佩仙花侍玉皇。明年裡，飲壽椒何處，宣勸持觴。
沁園春
作者：姚勉（宋）

鶴髮鴉髫，歡捧霞觴，酌丹井泉。慶湘山峰頂，飛來古佛，劍池洞裡，活底神仙。春雨慳時，千金鬥粟，民仰使君為食天。公知否，只活人陰德，合壽千年。寶猊香噴沈煙。環豔翠明紅擁壽筵。最一般奇特，鳳雛新貴，斑衣綠綬，光彩相鮮。帝命師臣，欽哉有子，飛詔看看又月邊。黃封酒，到明年今日，中使傳宣。
沁園春
作者：姚勉（宋）

超逸天才，文如三松，詩如盧溪。自白蓮賦就，已高聲價，梅花句出，遠見襟期。玉塵精神，瑤林風韻，雪裡神仙小氅衣。緱山夕，已再經旬浹，戲鶴重歸。花間鳧舄輕飛。便一似元規報十奇。最風流膝上，雙親未老，三槐手種，分付佳兒。人想夷吾，帝思王某，鈞軸舍人知未遲。長生藥，在玉盤麟脯，瓊苑蟾芝。
沁園春
作者：姚勉（宋）

摘玉蕊梅，泛金葉蕉，祝公壽齡。算今年比似，常年更別，翠煙紅霧，香靄門屏。鳳詔雲霄，龍光牛鬥，輝射南州孺子亭。看看是，伴元戎小隊，花柳郊坰。傳家有子明經。渾不要黃金遺滿籝。向月中傳與，一枝仙桂，斕斑衣上，更著袍青。明日瓜期，今朝椿壽，好醉芝蘭玉樹庭。公知否，老人星一點，映泰階星。
賀新郎
作者：姚勉（宋）

冷眼三邊處。喜舍人、水濱躍馬，上京西路。三國英雄千載矣，形勝依然如故。這勳業、向誰分付。袖裡翰林風月手，也何妨、戮力風寒護。談笑暇，詩吟虜。峴山幾載無人顧。幸如今、翦除荊棘，掃清飈霧。換得東南新局面，政欠十分著數。算人物、須還羊杜。玉帳籌邊機會好，把規模、趕出中原去。天下事，書生做。
沁園春
作者：姚勉（宋）

崧嶽降神，昴宿宣精，挺生偉人。整淳祐乾坤，浸如嘉祐，太平事業，了卻端平。扶日中天，拱辰北極，一灑甘霖埃霧清。春寰海，聽農歌載路，邊柝沈聲。旗常萬世勳銘。便與國無窮垂令名。似青山流水，涑川賢相，黃花晚節，魏國元臣。五緯芒寒，六符色正，輝映老人南極星。蒼生福，開八荒壽域，一氣洪鈞。
沁園春
作者：姚勉（宋）

章武中興，淮蔡欲平，晉公已生。信天生英傑，正為國計，擎天著柱，要自支撐。萬里長江，古稱天險，去歲裡風濤忽震驚。公談笑，把雲腥霓翳，一日都清。歸來奠枕於京。有輝煥明堂前一星。稱袞衣廊廟，楓宸眷寵，綵衣公府，萱砌春榮。著片公心，辨雙明眼，長與群賢扶太平。無它願，植萬年宗社，萬古功名。
沁園春
作者：姚勉（宋）

湖海元龍，逸氣飄然，可百尺樓。愛文光萬丈，星辰絢彩，爽襟一掬，風露澄秋。銜字冰清，班心玉立，海內而今第一流。繙書子，紫薇花浸月，夜攬詞頭。著身已是瀛洲。問更有長生別藥不。是生來已帶，神仙道骨，毫端自有，富貴封侯。拜賜黃封，承恩青瑣，見說香名又覆甌。從今去，了福公事業，從赤松遊。
沁園春
作者：姚勉（宋）

道骨仙風，海上騎鯨，端是後身。把銀河天巧，鍾為文采，劍津寶氣，融作精神。壺玉儲冰，掌金擎露，胸次全無一點塵。年年裡，早花朝六日，長慶生申。箳篁濯錦江濱。人盡道如公清最真。合沉香亭北，金箋奏曲，恩披獸錦，醉拭龍巾。泥紫頒來，渠黃飛去，自是八花磚上人。從後看，大鈞播物，永珍皆春。
沁園春
作者：姚勉（宋）

明月扁舟，輕逐江鷗，翩然賦歸。任顛風掀舞，濤山浪屋，少頃平定，一碧硫璃。柳絮浮雲，有無根蒂，到底不磨真是非。呵呵笑，笑人情似紙，世事如棋。宜堂事事皆宜。把杯酒論文更有誰。記風雲滿席，吟情浩蕩，龍蛇滿壁，醉墨淋漓。別後相思，有書寄否，春在梅花第一枝。重相見，約柳堤撐舫，竹閣尋詩。
沁園春
作者：姚勉（宋）

拂劍整裝，光射紫霄，鬥牛色寒。大丈夫不作，兒曹離別，何須更唱，三疊陽關。盡錦還鄉，油幢佐幕，誰道青天行路難。從今去，聽聲名焰焰，飛動岷山。征途少飲加餐。要做取功名久遠看。卷長風吹醒，劍關雲氣，更須砥柱，三峽驚湍。聞道槐庭，已登安石，此去須彈貢禹冠。明年裡，踏梅花有分，相見長安。
聲聲慢
作者：姚勉（宋）

江涵石瘦，雪壓橋低，森森萬木寒僵。不是爭魁，百花誰敢先芳。冰姿皎然玉立，笑兒曹、粉面何郎。調羹鼎，只此花餘事，說甚宮妝。松竹歲寒三友，恨竹汗晉士，松涴秦皇。雪魄冰魂，回首世上無香。西湖有人覓句，但知渠、清淺黃昏。奇絕處，五更初、橫月帶霜。
柳梢青
作者：姚勉（宋）

長記西湖，水光山色，濃淡相宜。豐樂樓前，湧金門外，買個船兒。而今又是春時。清夢只、孤山賦詩。綠蓋芙蓉，青絲楊柳，好在蘇堤。
賀新郎
作者：姚勉（宋）

薄晚收殘暑。嘆西風、暗換流年，又還如許。鴉背斜陽初斂影，雲淡新涼天宇。人袖手、闌干凝佇。鄰笛喚將鄉思動，聽秋聲、又入梧桐雨。秋到也，尚羈旅。故人只在江南渚。想應嫌、久戀東華，軟紅塵土。寄遠裁衣知念否，新月家家砧杵。魂夢想、鵝黃金縷。雁影不來天更遠，寫書成、欲寄恁誰與。知客恨，兩蛩語。
賀新涼・賀新郎
作者：姚勉（宋）

窗月梅花白。夜堂深、燭搖紅影，繡簾垂額。半醉金釵嬌應坐，寒處也留春色。深意在、四弦輕摘。香塢花行聽啄木，翠微邊、細落仙人屐。星盼轉，趁嬌拍。人間此手真難得。向尊前、相逢有分，底須相識。愁淺恩深千萬意，惆悵故人云隔。怕立損、弓鞋紅窄。換取明珠知肯否，綠窗深、長共春憐惜。休惱亂，坐中客。
摸魚兒
作者：陳允平（宋）

倚東風、畫闌十二，芳陰簾幕低護。玉屏翠冷梨花瘦，寂寞小樓煙雨。腸斷處。悵折柳柔情，舊別長亭路。年華似羽。任錦瑟聲寒，瓊簫夢遠，羞對彩鶯舞。文園賦。重憶河橋眉嫵。啼痕猶濺紈素。丁香共結相思恨，空託繡羅金縷。春已暮。蹤燕約鶯盟，無計留春住。傷春倦旅。趁暗綠稀紅，扁舟短棹，載酒送春去。
木蘭花慢
作者：陳允平（宋）

杜鵑聲漸老，過花信、幾番風。愛翠幄籠晴，文梭揚暖，闌檻青紅。新妝步搖未穩，捧心嬌、乍入館娃宮。消得金壺萬朵，護風簾幄重重。匆匆。少小憶相逢。詩鬢已成翁。且持杯秉燭，天香院落，同賞芳穠。花應怕春去早，盡遲遲、待取綠陰濃。拼卻花前醉也，夢隨蝴蝶西東。
絳都春
作者：陳允平（宋）

鞦韆倦倚，正海棠半坼，不耐春寒。殢雨弄晴，飛梭庭院繡簾閒。梅妝欲試芳情懶。翠顰愁入眉彎。霧蟬香冷，霞綃淚搵，恨襲湘蘭。悄悄池臺步晚。任紅薰杏靨，碧沁苔痕。燕子未來，東風無語又黃昏。琴心不度春雲遠。斷腸難託啼鵑。夜深猶倚，垂楊二十四闌。
酹江月・念奴嬌
作者：陳允平（宋）

漢江露冷，是誰將瑤瑟，彈向雲中。一曲清泠聲漸杳，月高人在珠宮。暈額黃輕，塗腮粉豔，羅帶織青蔥。天香吹散，佩環猶自丁東。回首杜若汀洲，金鈿玉鏡，何日得相逢。獨立飄飄煙浪遠，襪塵羞濺春紅。渺渺予懷，迢迢良夜，三十六陂風。九疑何處，斷雲飛度千峰。
倦尋芳
作者：陳允平（宋）

杏簷轉午。青漏沈沈，春夢無據。鳳錦龜紗，空閉酒塵香霧。流水行雲天四遠，玉簫聲斷人何處。倦尋芳，鎮情尖翠壓，強拈飛絮。記舊約、荼縻開後，屈指心期，數了還數。誤我憑闌，幾度片帆南浦。燕懶鶯慵春去也，落花猶是東風主。正銷凝，被愁鵑、又啼煙樹。
大酺
作者：陳允平（宋）

漸入融和，金蓮放、人在東風樓閣。天香吹輦路，淨無雲一點，桂柳霜魄。雪霽梅飄，春柔柳嫩，半卷真珠簾箔。迢迢鳴鞘過，隘車鈿轡玉，暗塵輕掠。擁瓊管吹龍，朱弦彈鳳，柳衢花陌。鰲山侵碧落。絳綃遠，春靄浮鳷鵲。民共樂、金吾禁靜，翠蹕聲閒，遍青門、盡停魚鑰。衩襪寒初覺。方怪失、繡鴛弓窄。誤良夜、瑤臺約。漸彩霞散，雙闕星微煙薄。洞天共誰誇鶴。
永遇樂
作者：陳允平（宋）

玉腕籠寒，翠闌憑曉，鶯調新簧。暗水穿苔，遊絲度柳，人靜芳晝長。雲南歸雁，樓西飛燕，去來慣認炎涼。王孫遠，青青草色，幾回望斷柔腸。薔薇舊約，尊前一笑，等閒孤負年光。鬥草庭空，拋梭架冷，簾外風絮香。傷春情緒，惜花時候，日斜尚未成妝。聞嬉笑，誰家女伴，又還採桑。
月上海棠
作者：陳允平（宋）

遊絲弄晚，捲簾看處，燕重來時候。正鞦韆亭榭，錦窠春透。夢迴褪浴華清，凝溫泉、絳綃微皺。芳陰底，人立東風，露華如晝。宜酒。啼香淚薄，醉玉痕深，與春同瘦。想當年金谷，步帷初繡。彩雲影裡徘徊，嬌無語、夜寒歸後。鶯窗曉，花間重攜素手。
疏影
作者：陳允平（宋）

千峰翠玉。送孤雲伴我，羅窗清宿。拂曉憑虛，春碧生寒，衣單瘦倚筇竹。東風不解吹愁醒，但芳草、溪城南北。認霧鬟，遙鎖修顰，眉嫵為誰愁獨。江上輕鷗似識，背昭亭兩兩，飛破晴淥。一片蒼煙，隔斷家山，夢繞石窗蘿屋。相看不厭朝還暮，算幾度、赤闌干曲。待倩詩、收拾歸來，寫作臥遊屏幅。
暗香
作者：陳允平（宋）

霽天秋色。正倚樓待月，誰伴橫笛。漲綠浮空，閒數河星手堪摘。彌望澄光練淨，分付與、玄暉才筆。煙漵闊，雲遠波平，歸鳥趁風席。南國。信音寂。悵雁渚渡閒，鷺汀沙積。蘚碑露泣。時拊遺蹤暗嗟憶。人事空隨逝水。今古但、雙流一碧。待辦取、蓑共笠，小舟泛得。
水龍吟
作者：陳允平（宋）

杜鵑啼老春愁，淚痕吹作胭脂雨。飛花亂點，東風枝上，紅翔翠翥。丹穴鳴初，碧梧棲未，淒涼山塢。悵瓊姬夢遠，玉簫聲斷，孤鸞影、對誰舞。林下風光自許。算何必、玉京瑤圃。闌干醉倚，游塵香散，芳菲無主。經院僧眠，月樓鍾靜，欲飛還駐。待青松、化盡蒼龍頭角，共乘雲去。
齊天樂
作者：陳允平（宋）

湖光祗在闌干外，憑虛遠迷三楚。舊柳猶青，平蕪自碧，幾度朝昏煙雨。天涯倦旅。愛小卻遊鞭，共揮談塵。頓覺塵清，宦情高下等風絮。芝山蒼翠縹緲，黯然仙夢杳，吟思飛去。故國樓臺，斜陽巷陌，回首白雲何處。無心訪古。對雙塔棲鴉，半汀歸鷺。立盡荷香，月明人笑語。
酹江月・念奴嬌
作者：陳允平（宋）

霽空虹雨，傍螿啼莎草，宿鷺汀洲。隔岸人家砧杵急，微寒先到簾鉤。步幄塵高，征衫酒潤，誰暖玉香篝。風燈微暗，夜長頻換更籌。應是雁柱調箏，鴛梭織錦，付與兩眉愁。不似尊前今夜月，幾度同上南樓。紅葉無情，黃花有恨，孤負十分秋。歸心如醉，夢魂飛趁東流。
桂枝香
作者：陳允平（宋）

殘蟬乍歇。又亂葉打窗，蛩韻悽切。寂寞天香院宇，露涼時節。乘鸞扇底婆娑影，幻清虛、廣寒宮闕。小山秋重，千巖夜悄，舉尊邀月。甚賦得、仙標道骨。倩誰搗玄霜，猶未成屑。回首藍橋路迥，夢魂飛越。雕闌翠甃金英滿，灑西風、非雨非雪。惜花心性，輸他少年，等閒攀折。
漢宮春
作者：陳允平（宋）

開盡荼䕷，正桑雲麥浪，天氣如秋。南園露梢半坼，金粟絲頭。溫香傍酒，盡多嬌、不識春愁。鶯院悄，輕陰弄晚，何人堪伴清遊。偏愛紫蕤黃嫋，想金壺勝賞，依舊揚州。花前夜闌醉後，斜月當樓。翻階句好，記玄暉、此日風流。雙鬢改，一枝帽底，如今應為花羞。
木蘭花慢
作者：陳允平（宋）

愛吟休問瘦，為詩句、幾憑闌。有可畫亭臺，宜春帳箔，如寄身閒。胸中四時勝景，小蓬萊、幻出五雲間。一掬蘋香暗沼，半梢松影虛壇。相看。倦羽久知還。回首鷺盟寒。記步屧尋雲，呼燈聽雨，越嶺吳巒。幽情未應共懶，把周郎舊曲譜新翻。簾外垂楊自舞，為君時按弓彎。
寶鼎見・寶鼎現
作者：陳允平（宋）

六鰲初駕，縹緲蓬閬，移來洲島。還又是、梅飄冰泮，一夜青陽回海表。漸媚景、傍元宵時候，花底餘寒料峭。更喜報、三邊晏靜，人樂清平宇宙。畫鼓簇隊行春早。擁煙花、粉黛繚繞。開洞府、桃源路窈。戟外東風吹岸柳。正翠靄、映星橋月榭，十里紅蓮綻了。慶萬家、珠簾半卷，綽約歌裙舞袖。重錦繡幄圍香，闔鳳管鸞絲環奏。望非煙非霧，春在壺天易曉。早隱隱、半空星斗。看取收燈後。趁鳳書、吹入黃扉，立馬金門玉漏。
八寶妝
作者：陳允平（宋）

望遠秋平。初過雨、微茫水滿煙汀。亂葓疏柳，猶帶數點殘螢。待月重簾誰共倚，信鴻斷續兩三聲。夜如何，頓涼驟覺，紈扇無情。還思驂鶯素約，念鳳簫雁瑟，取次塵生。舊日潘郎，雙鬢半已星星。琴心錦意暗懶，又爭奈、西風吹恨醒。屏山冷，怕夢魂、飛度藍橋不成。
晝錦堂
作者：陳允平（宋）

上苑寒收，西塍雨歇，東風是處花柳。步錦籠紗，依舊五陵臺沼。繡簾珠箔金翠嫋，瑣窗雕檻青紅鬥。頻回首。茶灶酒壚，春時幾番攜手。知否。人漸老。嗟眼為花狂，肩為詩瘦。喚醒鄉心，無奈數聲啼鳥。秉燭清遊嫌夜短，採香新意輸年少。歸來好。皈趁故園池閣，綠陰芳草。
綺羅香
作者：陳允平（宋）

雁宇蒼寒，蛩疏翠冷，又是淒涼時候。小揭珠簾，夜潤唾花羅皺。饒曉鷺、獨立衰荷，溯歸燕、尚棲殘柳。想黃花，羞澀東籬，斷無新句到重九。孤檠清夢易覺，腸斷唐宮舊曲，聲迷官漏。滴入愁心，秋似玉樓人瘦。煙檻外、催落梧桐，帶西風、亂捎鴛甃。記畫簷，燈影沈沈，共裁春夜韭。
探春・探春慢
作者：陳允平（宋）

上苑烏啼，中洲鷺起，疏鍾才度雲窈。篆冷香篝，燈微塵幌，殘夢猶吟芳草。搔首捲簾看，認何處、六橋煙柳。翠繞才艤西泠，趁取過湖人少。掠水風花繚繞。還暗憶年時，旗亭歌酒。隱約春聲，鈿車寶勒，次第鳳城開了。惟有踏青心，縱早起、不嫌寒峭。畫闌閒立，東風舊紅誰掃。
秋霽
作者：陳允平（宋）

千頃玻璃，遠送目斜陽，漸下林闃。題葉人歸，採菱舟散，望中水天一色。碾空桂魄。玉繩低轉雲無跡。有素鷗，閒伴夜深，呼棹過環碧。相思萬里，頓隔嬋媛，幾回瓊臺，同駐鸞翼。對西風、恁誰問取，人間那得有今夕。應笑廣寒宮殿窄。露冷煙淡，還看數點殘星，兩行新雁，倚樓橫笛。
百字令・念奴嬌
作者：陳允平（宋）

凝雲冱曉，正シ花才積，荻絮初殘。華表翩躚何處鶴，愛吟人在孤山。凍解苔鋪，冰融沙甃，誰憑玉勾闌。茸衫氈帽，冷香吹上吟鞍。將次柳際瓊銷，梅邊粉瘦，添做十分寒。閒踏輕澌來薦菊，半潭新漲微瀾。水北峰巒，城陰樓觀，留向月中看。巘雲深處，好風飛下晴湍。
掃花遊・掃地遊
作者：陳允平（宋）

數峰蘸碧，記載酒甘園，柳塘花塢。最堪避暑。愛蓮香送晚，翠嬌紅嫵。欸乃菱歌乍起，蘭橈競舉。日斜處。望孤鶩斷霞，初下芳杜。遙想山寺古。看倒影金輪，溯光朱戶。瞑煙帶樹。有投林鷺宿，憑樓僧語。可惜流年，付與朝鐘暮鼓。漫凝佇。步長橋、月明歸去。
八聲甘州
作者：陳允平（宋）

放船楊柳下，聽鳴蟬、薰風小新堤。正煙葓露蓼，飛塵釀玉，第五橋西。遙認青羅蓋底，宮女夜遊池。誰在鴛鴦浦，獨棹玻璃。一片天機雲錦，見凌波碧翠，照日胭脂。是西湖西子，晴抹雨妝時。便相將無情秋思，向菰蒲深處落紅衣。醺醺裡，半篙香夢，月轉星移。
驀山溪
作者：陳允平（宋）

春波浮淥，小隱桃溪路。煙雨正林塘，翠不礙、錦鱗來去。芹香藻膩，偏愛鯉花肥，簷影下，柳陰中，逐浪吹萍絮。宮溝泉滑，怕有題紅句。鉤餌已忘機，都付與、人間兒女。濠梁興在，鷗鷺笑人痴。三湘夢，五湖心，雲水蒼茫處。
齊天樂
作者：陳允平（宋）

赤闌橋畔斜陽外，臨江暮山凝紫。戲鼓才停，漁榔乍歇，一片芙蓉秋水。餘霞散綺。正銀鑰停關，畫船催艤。魚板敲殘，數聲初入萬松裡。坡翁詩夢未老，翠微樓上月，曾共誰倚。御苑煙花，宮斜露草，幾度西風彈指。黃昏盡也，有眠月閒僧，醉香遊子。鷲嶺啼猿，喚人吟思起。
黃鶯兒
作者：陳允平（宋）

六波煙黛浮空遠，南陌嚶嚶，喬木初遷，紗窗無眠，畫闌憑曉。看並宿暗黃深，織霧金梭小。那人攜酒聽時，料把春來，詩夢驚覺。飛繞。翠接斷橋雲，綠漾新堤草。數聲嬌囀，婉娩如愁，調簧弄歌尖巧。隨燕啅軟塵低，蝶妥遊絲嫋。最憐舞絮飛花，喚卻東風老。
渡江雲
作者：陳允平（宋）

三神山路杳，六鰲駕浪，幻境□西湖。水連天四遠，翠臺如鼎，簇簇小浮圖。煙沈霧迥，怪蜃樓、飛入清虛。秋夜長，一輪蟾素，漸漸出雲衢。遙看寒光金鏡，皓彩明璫，正人間三五。總輸與、鷗眠葑蓼，鷺立菰蒲。笙歌喚醒魚龍睡，向貝闕、爭取明珠。清夢斷，西風醉宿冰壺。
婆羅門引
作者：陳允平（宋）

髻鬟對聳，萬松扶玉上青冥。西風共倚，煙南水北，石荒苔老，三十六梯平。愛翠尖如削，天外亭亭。高寒夢驚。是何夕墮雙星。無限蒼崖紫岫，誰拊稜層。薜蘿深處，算少年、遊屐幾番登。河漢近、疑在蓬瀛。
明月引・江城梅花引
作者：陳允平（宋）

雨餘芳草碧蕭蕭。暗春潮。蕩雙橈。紫鳳青鸞，舊夢帶文簫。綽約佩環風不定，雲欲墮，六銖香，天外飄。相思為誰蘭恨銷。渺湘魂、無處招。素紈猶在，真真意、還倩誰描。舞鏡空圓，羞對月明宵。鏡裡心心心裡月，君去矣，舊東風，新畫橋。
糖多令・唐多令
作者：陳允平（宋）

何處是秋風。月明霜露中。算淒涼、未到梧桐。曾向垂虹橋上看，有幾樹、水邊楓。客路怕相逢。酒濃愁更濃。數歸期、猶是秋冬。欲寄相思無好句，聊折贈、雁來紅。
江城子
作者：陳允平（宋）

東風吹恨上眉彎。燕初還。杏花殘。簾裡春深，簾外雨聲寒。拾翠芳期孤負卻，空脈脈，倚闌干。流蘇香重玉連環。繞屏山。寶箏閒。淚薄鮫綃，零露溼紅蘭。瘦卻舞腰渾可事，銀蹀躞，半闌珊。
思佳客
作者：陳允平（宋）

一曲清歌酒一鍾。舞裙搖曳石榴紅。寶箏弦矗冰蠶縷，珠箔香飄水麝風。嬌婭奼，笑迎逢。合歡羅帶兩心同。彩雲不覺歸來晚，月轉觚稜夜氣中。
思佳客
作者：陳允平（宋）

壓鬢釵橫翠鳳頭。玉柔春膩粉香流。紅酣醉靨花含笑，碧翦顰眉柳弄愁。偏婀娜，太溫柔。水情雲意兩綢繆。佯羞不顧雙飛蝶，獨背鞦韆傍畫樓。
思佳客
作者：陳允平（宋）

錦幄沉沉寶篆殘。惜春無語憑闌干。庭前芳草空惆悵，簾外飛花自往還。金屋靜，玉簫閒。一尊芳酒駐紅顏。東風落盡荼䕷雪，滿院清香夜不寒。
思佳客
作者：陳允平（宋）

玉轡青驄去不歸。錦中頻織斷腸詩。窗憑繡日鶯聲婉，簾卷香雲雁影回。金縷扇，碧羅衣。蝶魂飛度畫闌西。花開花落春多少，獨有層樓雙燕知。
思佳客
作者：陳允平（宋）

曾約雙瓊品鳳簫。玉臺光映玉嬌嬈。銀花燭冷飛羅暗，寶悄香融曲篆銷。簾影亂，漏聲迢。佩雲清入楚天遙。題紅未託相思約，明月空歸第五橋。
惜分飛
作者：陳允平（宋）

釧閣桃腮香玉溜。困倚銀床倦繡。雙燕歸來後。相思葉底尋紅豆。碧唾春衫還在否。重理弓彎舞袖。錦藉芙蓉皺。翠腰羞對垂楊瘦。
長相思
作者：陳允平（宋）

風蕭蕭。雨騷騷。風雨蕭騷梧葉飄。瀟湘江畔樓。雲迢迢。水遙遙。雲水迢遙天盡頭。相思心上秋。
祝英臺近
作者：陳允平（宋）

待春來，春又到，花底自徘徊。春淺花遲，攜酒為春催。可堪碧小紅微，黃輕紫豔，東風外、妝點池臺。且銜杯。無奈年少心情，看花能幾回。春自年年，花自為春開。是他春為花愁，花因春瘦，花殘後、人未歸來。
戀繡衾
作者：陳允平（宋）

緗桃紅淺柳褪黃。燕初來、宮漏漸長。任日轉、花梢也，倚蘭屏、猶未試妝。秦鸞舊曲無心理，憶年時、相傍採桑。聽綠樹、嬌鶯囀，一聲聲、都是斷腸。
南歌子
作者：陳允平（宋）

素質盈盈瘦，嬌姿淡淡妝。曲勾蘭畔倚秋娘。一撮風流都在、晚西涼。綵線串層玉，金篝絡細香。半鉤新月浸牙床。猶記東華年少、那門相。
戀繡衾
作者：陳允平（宋）

銀鴛金鳳畫暗銷。曉簾櫳、新翠漸交。算多少、相思恨，被東風，吹上柳梢。羅窗夜夜梨花瘦，奈月明、香夢易消。便擬倩、題紅葉，趁落花、流過謝橋。
謁金門
作者：陳允平（宋）

春欲去。無計得留春住。縱著天涯渾柳絮。春歸還有路。恨煞多情杜宇。愁煞無情風雨。春自悠悠人自苦。鶯花誰是主。
菩薩蠻
作者：陳允平（宋）

杏花枝上鶯聲嫩。鳳屏倦倚人初困。金獸莫添香。香濃情轉傷。雲沉歸雁杳。綠漲江南草。獨倚夕陽樓。雙帆何處舟。
青玉案
作者：陳允平（宋）

涼亭背倚斜陽樹。過幾陣、菰蒲雨。自棹輕舟穿柳去。綠裙紅袂，與花相似，撐入花深處。妾家住在鴛鴦浦。妾貌如花被花妒。折得花歸嬌廝覷。花心多怨，妾心多恨，勝似蓮心苦。
戀繡衾
作者：陳允平（宋）

多情無語斂黛眉。寄相思、偏仗柳枝。待折向、尊前唱，奈東風、吹做絮飛。歸來醉抱瑟琶睡，正酒醒、香盡漏移。無賴是、梨花夢，被月明、偏照帳兒。
南歌子
作者：陳允平（宋）

懶傍青鸞鏡，慵簪翠鳳翹。玉屏春重寶香銷。因甚不忺梳洗、怕登樓。載酒垂楊浦，停橈杜若洲。傷春情緒寄箜篌。流水殘陽芳草、伴人愁。
醉桃源・阮郎歸
作者：陳允平（宋）

東風開到坼桐花。遊蜂初報衙。獸環微掩是誰家。瑣窗金繡紗。環佩小，領巾斜。綠雲雙髻鴉。佯羞無限託琵琶。笑拈萱草芽。
清平樂
作者：陳允平（宋）

鳳城春淺。寒壓花梢顫。有約不來樑上燕。十二繡簾空卷。去年共倚鞦韆。今年獨倚闌干。誤了海棠時候，不成直待花殘。
謁金門
作者：陳允平（宋）

春又晚。枝上綠深紅淺。燕語呢喃明似翦。採香人漸遠。草色池塘碧軟。絲竹誰家坊院。拂拂和風初著扇。蜂情愁不展。
浣溪沙
作者：陳允平（宋）

楊柳煙深五鳳樓。繡簾風揚玉梭球。夜寒誰伴錦香篝。殘月情圓曉夢，落花無語訴春愁。寶笙偷按小梁州。
鷓鴣天
作者：陳允平（宋）

誰向瑤臺品鳳簫。碧虛浮動桂花秋。風從簾幕吹香遠，人在闌干待月高。金粟地，蕊珠樓。佩雲襟霧玉逍遙。仙娥已有玄霜約，便好騎鯨上九霄。
謁金門
作者：陳允平（宋）

風不定。吹漾一簾波影。歸燕無期春正永。海棠眠未醒。箏雁別來誰整。好夢不堪重省。閒看鴛鴦交素頸。憑闌襟袖冷。
朝中措
作者：陳允平（宋）

欲晴又雨雨還晴。時節又清明。紅杏牆頭燕語，碧桃枝上鶯聲。輕衫短帽，扁舟小棹，幾度旗亭。鬥草踏青天氣，買花載酒心情。
小重山
作者：陳允平（宋）

岸柳黃深綠漸饒。林塘初雨過，漲蒲萄。鞦韆亭榭彩旗交。鶯聲裡，春在杏花梢。慵整翠雲翹。眉尖愁兩點，倩誰描。斜陽芳草暗魂銷。東風遠，猶憑赤闌橋。
霜天曉角
作者：陳允平（宋）

玄霜絳雪。散作秋林纈。昨夜西風吹過，最好是、睡時節。香絕。高處折。中秋還有月。此際人間天上，是兩個、廣寒闕。
糖多令・唐多令
作者：陳允平（宋）

明月可中庭。蕭蕭絡緯聲。畫闌秋、千樹吹香。玉宇無塵涼似水，銷不盡、許多清。欲醉醉還醒。欲吟吟未成。拈金英、三嗅微馨。應有乘鸞天上女，隨風露、下青冥。
柳梢青
作者：陳允平（宋）

蘚跡苔痕。香浮硯席，影蘸吟尊。雪正商量，同雲淡淡，微月昏昏。孤山往事誰論。但招得、逋仙斷魂。客裡相逢，數枝驛路，千樹江村。
柳梢青
作者：陳允平（宋）

沁月凝霜。精神好處，曾悟花光。帶雪煎茶，和冰釀酒，聊潤枯腸。看花小立疏廊。道是雪、如何恁香。幾度巡簷，一枝清瘦，疑在蓬窗。
柳梢青
作者：陳允平（宋）

菊謝東籬。問梅開未，先問南枝。兩蕊三花，松邊傍石，竹外臨溪。尊前暗憶年時。算笛裡、關情是伊。何遜風流，林逋標緻，一二聯詩。
柳梢青
作者：陳允平（宋）

片片花飛。風前疏樹，雪後殘枝。剗地多情，帶將明月，來伴書幃。歲寒心事誰知。向籬落、微斜半敧。添得閒愁，酒將闌處，吟未成時。
思佳客
作者：陳允平（宋）

簇簇紅雲冷欲凝。東風特地喚花醒。數枝夜色當銀燭，一段春嬌入畫屏。如有恨，似多情。柳邊鶯語十分明。柳邊鶯語如何說，莫笑梅花太瘦生。
糖多令・唐多令
作者：陳允平（宋）

休去採芙蓉。秋江煙水空。帶斜陽、一片徵鴻。欲頓閒愁無頓處，都著在兩眉峰。心事寄題紅。畫橋流水東。斷腸人、無奈秋濃。回首層樓歸去懶，早新月、掛梧桐。
瑞龍吟
作者：陳允平（宋）

雙溪墅。重見種玉鋤雲，採花研露。遙知綠野芳濃，錦堂燕子，迎門共舞。近前語。還問去年山館，舊經行處。西風鴻水邊上，驚千里苑，梅英乍吐。幾度月昏霜曉，望馳天北，驛傳湘渚。冷豔暗香春寒，剗地清苦。看看翠幄，青子江頭路。才收盡、蠻煙瘴雨，初回輕暑。便憶南園趣。喚人況有，多情杜宇。此計非遲暮。都付與、和羹功成歸去。海榴院落，長逢重午。
渡江雲
作者：陳允平（宋）

桐花寒食近，青門紫陌，不禁綠楊煙。正長眉仙客，來向人間，聽鶴語溪泉。清和天氣，為栽培、種玉心田。鶯晝長，一尊芳酒，容與看芝山。庭閒。東風榆莢，夜雨苔痕，滿地欲流錢。愛牆陰、成蹊桃李，春自無言。殷勤曉鵲憑簷喜，丹鳳下、紅藥階前。蘭砌曉，香飄舞袖斕斒。
八聲甘州
作者：陳允平（宋）

兩臺簾對卷，燕芹香、風花近清明。望春彌柳際，流紅水布，暖縠天晴。誰信閒襟似水，時憶語溪耕。襟抱番江闊，雲遠波平。靜晝輕揮玉塵，見春扉草綠，暮冶煙青。問清華姓字，幾度錄虯屏。看西湖、一汀鴛鷺，正曉風、殘月兩三星。早歸來，赴花魚宴，宮樹聞鶯。
三犯渡江雲・渡江雲
作者：陳允平（宋）

風流三徑遠，此君淡薄，誰與伴清足。歲寒人自得，傍石鋤雲，閒裡種蒼玉。琅玕翠立，愛細雨、疏煙初沐。春晝長，秋聲不斷，洗紅塵凡俗。高獨。虛心共許，淡節相期，幾人閒棋局。堪愛處，月明琴院，雪晴書屋。心盟更許青松結，笑四時、梅礬蘭菊。庭砌曉，東風旋添新綠。
過秦樓
作者：陳允平（宋）

穀雨收寒，茶煙揚曉，又是牡丹時候。浮龜碧水，聽鶴丹山，彩屋幔亭依舊。和氣縹緲人間，滿谷紅雲，德星呈秀。向東風種就，一亭蘭茁，玉香初茂。遙想曲度嬌鶯，舞低輕燕，二十四簾芳晝。清溪九曲，上已風光，觴詠似山陰否。翠閣凝清，正宜瀹茗銀罌，熨香金斗。看雙鸞飛下，長生殿裡，賜薔薇酒。
醉蓬萊
作者：陳允平（宋）

正槐龍欲老，影動朱門，薰風簾卷。竹外人清，聽秋聲將轉。夢草池塘，種蘭庭砌，爽氣生葵扇。香染黃扉，律調翠簡，賞音清宴。因念南陽，碧幢煙靜，綸玉宣頻，轡絲催遣。帶錫犀虹，寵下甘泉殿。笑指蓬萊，畫舸東去，向五雲蔥茜。騎竹歡迎，賀家湖上，綠香紅茜。
法曲獻仙音
作者：陳允平（宋）

風籜晴暄，晝桐陰早，燕閣新香時度。沁月樓臺，帶山城郭，西湖翠嬌紅嫵。甚愛此閒中趣，尋盟舊鷗鷺。共容與。倚闌干、靜看飛絮。吟嘯裡，簾卷暖煙霽雨。向一碧波璃，幾東風、呼棹來去。秀玉芳蘭，伴絲簧、庭院笑語。漸梅霖清潤，喜近槐扉初暑。
八聲甘州
作者：陳允平（宋）

簾垂鴟尾閣，桂花風、天香滿黃扉。向鬱羅霄漢，朝回金闕，心運璇璣。一點元臺初度，八表共清輝。紫塞煙塵靜，捷羽東飛。此際錢塘江上，愛月仍夜色，潮正秋期。想波仙冰妹，同日宴瑤池。報龍樓、玉音宣勸，賜紫金、杯泛日中葵。慶千秋，醉長生酒，歌太平詩。
蘭陵王
作者：陳允平（宋）

楚天碧。秋晚塵清禁陌。朝雞靜，班退曉墀，回馬金門漏猶滴。千官佩如織。來作黃扉壽客。黑頭相，玉虹紫貂，親奉春慈拜南極。叢萱燕堂北。正靄護犀帷，香泛鮫額。瑤池女伴駐鸞翼。擁歌袖籠翠，舞韉鋪錦，屏開家慶怎畫得。想人在仙宅。今夕。是何夕。正月滿槐廳，涼透杶席。黃花滿地弄寒色。喜蛩雨初霽，雁風又息。龍樓宣勸，萬歲裡、宴太液。
木蘭花慢
作者：陳允平（宋）

江南春信早，問誰是、百花魁。過攬桂褰蓉，紉蘭採菊，獨許寒梅。陽和漸回澗底，向水西、先放一枝開。瀟灑纖瓊瘦玉，化工月翦雲裁。詩催。付與雪襟懷。消得暗香來。算知心惟有，青松瘦竹，白石蒼苔。年年上林勝賞，拈清芳、蘸入紫金盃。須信和羹未晚，歲寒聊自徘徊。
摸魚兒
作者：陳允平（宋）

過重陽、晚香猶耐，江城風露初峭。梅花已索巡簷笑，春入數枝紅小。寒恁早。正簾卷蒼雲，和氣生芝草。金虯篆嫋。喜人樂豐年，波澄瀚海，星斗煥牙纛。家山近，遊宴十洲三島。石橋詩思頻繞。朱顏白髮神仙樣，誰信玉關人老。春漸好。望閶闔天低，咫尺瞻黃道。祥雲縹緲。看柳色沙堤，鶯聲禁輦，鳴佩鳳池曉。
漢宮春
作者：陳允平（宋）

簾卷蒼雲，愛初翔鳳尾，忽駕虯枝。青青歲寒自保，越樣清奇。參天溜雨，帶疏苔、密蘚芳蕤。天賦與，凌霜傲雪，臞然山澤風姿。他年楝梁共許，記雪山巫峽，曾賦新詩。庭前可人翠幄，蔥蒨煙霏。高標勁節，有青松、綠竹心知。來試倚，摩挲黛色，一尊相祝齊眉。
漢宮春
作者：陳允平（宋）

春滿芝田，正鶴飛空靄，龜引清漣。祥雲滿谷縹緲，非霧非煙。鶯花燕柳，佔年年、三月長安。天氣好，新聲暖響，東風十二雕闌。蔥蒨獸爐香嫋，映金貂玉佩，綠鬢朱顏。何妨買花載酒，日日湖邊。煙光萬頃，恁清閒、才是神仙。芳晝永，珠簾靜卷，悠然相對南山。
風入松
作者：陳允平（宋）

西清人住水雲鄉。心靜日偏長。閒中自樂壺天趣，笑紅塵、誰是羲皇。疊嶂雙溪爭似，西湖雨色晴光。碧龜巢處藕花香。波影浸書床。庭前一種紅蘭樹，薰風又、吹長瑤芳。竹外椿前舞彩，柳邊槐底鳴璫。
西湖明月引・江城梅花引
作者：陳允平（宋）

朝回花底曉星明。瑞煙凝。暖風輕。修禊湔裙，時節又聞鶯。綽約岸桃堤柳近，波萬頃，碧琉璃，鏡樣平。仙翁佩襟秋水清。渺蓮舟，浮翠瀛。御樓香近，東風裡、吹下青冥。鮫擷圍紅，春在牡丹屏。日正遲遲人正酒，畫簾外，一聲聲，賣放生。
臨江仙
作者：陳允平（宋）

門外湖光清似玉，雨桐煙柳扶疏。愛閒吾亦愛吾廬。爐香心在在，杯酒樂如如。有子專城才四十，諸孫顆顆明珠。傳家衣缽只詩書。一坡存菊意，千歲學松臞。
少年遊
作者：陳允平（宋）

光風懷抱玉精神。不染世間塵。香暖衣篝，歌題彩扇，清似晉時人。柳邊小駐朝天馬，一笑領佳賓。簾卷湖山，花圍尊俎，同醉碧桃春。
鷓鴣天
作者：陳允平（宋）

四壁圖書靜不譁。裡湖深處隱人家。斑衣自鬥百家彩，烏帽親裁一幅紗。新釀酒，旋烹茶。半溪霜月正梅花。前庭手種紅蘭樹，看到春風第二芽。
霜天曉角
作者：陳允平（宋）

月樹風枝。孤山兩字詩。來到十洲三島，香得更、十分奇。陽和遲自遲。冰霜欺怎欺。且伴歲寒人醉，有移種、玉堂時。
瑞鶴仙
作者：陳允平（宋）

燕歸簾半卷。正漏約瓊籤，笙調玉琯。蛾眉畫來淺。甚春衫懶試，夜燈慵翦。香溫夢暖。訴芳心、芭蕉未展。渺雙波、望極江空，二十四橋憑遍。蔥茜。銀屏綵鳳，霧帳金蟬，舊家坊院。煙花弄晚。芳草恨，斷魂遠。對東風無語，綠陰深處，時見飛紅數片。算多情、尚有黃鸝，向人睍睆。
垂楊
作者：陳允平（宋）

銀屏夢覺。漸淺黃嫩綠，一聲鶯小。細雨輕塵，建章初閉東風悄。依然千樹長安道。翠雲鎖、玉窗深窈。斷橋人、空倚斜陽，帶舊愁多少。還是清明過了。任煙縷露條，碧纖青嫋。恨隔天涯，幾回惆悵蘇堤曉。飛花滿地誰為掃。甚薄倖、隨波縹緲。縱啼鵑、不喚春歸，人自老。
瑞龍吟
作者：陳允平（宋）

長安路。還是燕乳鶯嬌，度簾遷樹。層樓十二闌干，繡簾半卷，相思處處。漫憑佇。因念彩雲初到，瑣窗瓊戶。梨花猶卻春寒，翠羞粉怨，尊前解語。空有章臺煙柳，瘦纖仍似，宮腰飛舞。憔悴暗覺文園，雙鬢非故。閒拈斷葉，重託殷勤句。頻回首、河橋素約，津亭歸步。恨逐芳塵去。眩醉眼盡，遊絲亂緒。腸結愁千縷。深院靜，東風落紅如雨。畫屏夢繞，一篝香絮。
風流子
作者：陳允平（宋）

闌干休去倚，長亭外、菸草帶愁歸。正曉陰簾幕，綺羅清潤，西風環佩，金玉參差。深院悄，亂蟬嘶夏木，雙燕別春泥。滿地殘花，蝶圓涼夢，半亭落葉，蛩感秋悲。蘭屏餘香在，銷魂處、憔悴瘦不勝衣。誰念鳳樓當日，星約雲期。悵倦理鸞箏，朱弦空暗，強臨鴛鏡，錦帶閒垂。別後兩峰眉恨，千里心知。
風流子
作者：陳允平（宋）

殘夢繞林塘。詩添瘦、瘦不似東陽。正流水蕩紅，暗通幽徑，嫩篁翻翠，斜映回牆。對握寶箏低度曲，銷蠟靚新簧。鶯懶晝長，燕閒人倦，乍親花簟，慵引壺觴。簾櫳深深地，歌塵靜、芳草自碧空廂。十二畫橋，一堤煙樹成行。向杜鵑聲裡，綠楊庭院，共尋紅豆，同結丁香。春已無多，祗愁風雨相妨。
華胥引
作者：陳允平（宋）

涵空斜照，掠水輕嵐，滿天紅葉。雁泊平蕪，鳧依亂荻聲唼唼。寂寞金井梧桐，漸轆轤伊軋。明月紗窗，夜寒孤枕應怯。吟老西風，笑衰髯、頓疏如鑷。錦箋勤重，頻剔蘭燈自閱。多謝征衫初寄，尚寶香薰篋。愁憶家山，夢魂飛度千疊。
意難忘
作者：陳允平（宋）

額粉宮黃。襯桃花扇底，歌送瑤觴。裙拖金縷細，衫唾碧花香。瓊佩冷，玉肌涼。羅襪步滄浪。漫共伊，心盟意約，眼覷眉相。連環未結雙雙。似桃源誤入，初嫁劉郎。瓏璁仙子髻，綽約道家妝。千種恨、九迴腸。雲雨夢猶妨。誤少年，紅銷翠減，虛度風光。
宴清都
作者：陳允平（宋）

聽徹南樓鼓。寒宵迥、玉壺冰漏遲度。重溫錦幄，低護青氈，曲通朱戶。巡簷細嚼寒梅，嘆寂寞、孤山伴侶。更信有、鐵石心腸，廣平幾度曾賦。寒深試擁羊裘，松醪自酌，誰伴吟苦。摩挲醉眼，闌干笑拍，白鷗驚去。梁園勝賞重約，漸玉樹、瓊花處處。怕柳條、未覺春風，青青在否。
蘭陵王
作者：陳允平（宋）

古堤直。隔水輕陰揚碧。東風路，還是舞煙眠露，年年自春色。紅塵遍京國。留滯高陽醉客。斜陽外，千縷翠條，彷佛流鶯度金尺。長亭半陳跡。記曾系徵鞍，頻護歌席。匆匆江上又寒食。回首處應念，舊曾攀折，依然離恨遍四驛。倦遊尚南北。惻惻。怨懷積。漸楚榭寒收，隋苑春寂。眉顰不盡相思極。想人在何處，倚樓橫笛。閒情似絮，更那聽，夜雨滴。
瑣窗寒
作者：陳允平（宋）

禁燭飛煙，東風插柳，萬家千戶。梨花院落，數點弄晴纖雨。傍鞦韆、紅雲半溼，畫簾燕子商春語。數十年南北，西湖倦客，曲江行旅。日暮。花深處。對修竹彈棋，戲評格五。攜尊共約，詩酒雲朋月侶。念舊遊、九陌香塵，倡條冶葉還在否。踏青歸，醉宿蘭舟，枕藉黃金俎。
隔浦蓮近拍
作者：陳允平（宋）

鉛霜初褪鳳葆。碧旆侵雲窈。萬綠傷春遠，林幽樂、多禽鳥。斜陽堤畔草。游魚鬧。暗水流萍沼。翠鈿小。涼亭醉倚，接羅巾、任敧倒。月明庭樹，夜半鵲飛驚曉。隔岸蘋鄉夢漸到。吹覺。一襟風露塵表。
早梅芳・喜遷鶯
作者：陳允平（宋）

柳初妍，花漸好。可恨行期到。落梅香盡，澹月朦朧微照。風簾銀燭暗，露幕金花小。縱離歌緩唱，殘角又霜曉。瑣窗前，秦吉了。促上長安道。揚鞭西去，幾點稀星尚雲表。去程疑是夢，宿酒昏情抱。鳳樓空，瓊簫聲漸杳。
早梅芳・喜遷鶯
作者：陳允平（宋）

鳳釵橫，鸞帶繞。獨步鴛鴦沼。闌干斜倚，自打精神對花笑。貼衣瓊佩冷，襯襪金蓮小。卷香茵縹緲，舞袖稱纖妙。夢初成，歡未了。明日青門道。離雲別雨，脈脈無情畫堂曉。柳邊國驕馬去，翠閣空凝眺。漸春風、綠愁江上草。
四園竹
作者：陳允平（宋）

昏昏瞑色，亂葉擁雲扉。渚蘭風潤，庭桂露涼，香動秋幃。獨向閒亭步月，闌干瘦倚，此情惟有天知。縱如其。黃花時節歸來，因循已誤心期。欲寫相思寄與，愁拂鸞箋。粉淚盈盈先滿紙。正寂寞，樓南雁過稀。
側犯
作者：陳允平（宋）

晚涼倦浴，素妝薄試鉛華靚。凝定。似一朵芙蓉泛清鏡。輕紈笑自拈，撲蝶鴛鴦徑。嬌懶。金鳳嚲、斜敧翠蟬影。冰肌玉骨，襯體紅綃瑩。還暗省。記青青、雙鬢舊潘令。夢想鸞箏，後堂深靜。何日西風，碧梧金井。
齊天樂
作者：陳允平（宋）

客愁都在斜陽外，憑闌桂香吹晚。亂葉蟬哀，寒汀鷺泊，離緒並刀難翦。牙屏半掩。漸塵撲冰紈，浪收雲簟。露入征衣，滿襟秋思付詩卷。遠思前度問酒，鳳樓人共倚，歸興無限。雁影亭皋，蛩聲院落，雙闕明河光轉。田園夢遠。嘆籬菊初黃，澗蓴堪薦。拄笏西風，四山煙翠斂。
荔枝香近・荔枝香
作者：陳允平（宋）

杜宇聲聲頻喚，春漸去。暗碧柳色依依，湖上迷青霧。殘香淨冼紅蘭，昨夜朱鉛雨。金泥帳底，雙虯自沈乳。天際，漸迤邐片帆南浦。一笑薔薇，別後酒杯慵舉。江上琵琶，莫遣東風誤鸚鵡。淚擁通宵蠟炬。
荔枝香近・荔枝香
作者：陳允平（宋）

臉霞香銷粉薄，淚偷泫。靉靉金獸，瀋水微薰，人簾綠樹春陰，糝徑紅英風捲。芳草怨碧，王孫漸遠。錦屏夢迴，恍覺雲雨散。玉瑟無心理，懶醉瓊花宴。寶釵翠滑，一縷青絲為君翦。別情誰更排遣。
水龍吟
作者：陳允平（宋）

曉鶯啼醒春愁，粉香獨步千紅地。庭閒散縞，林空翦雪，鷗驚鶴避。妒月魂悽，行雲夢冷，溫柔鄉閉。漸黃昏院落，清明時候，東風裡、無情淚。織翠玲瓏葉底。倚闌人、玉龍休吹。殘妝微洗，芳心微露，昭陽睡起。恨結連環，舞停雙佩，水晶如意。倩蜂媒、聘取瓊花，細與向、尊前比。